<classify> RAIS John Magufuli ameiagiza Wizara ya Fedha na Mipango na Wizara ya Viwanda, Biashara na Uwekezaji, kuwasaidia wawekezaji wazawa ili waweze kujenga viwanda. Pia amewataka wakazi wa Ukerewe mkoani Mwanza, kushirikiana na serikali ili kuijenga Tanzania mpya yenye uchumi imara. Aliyasema hayo katika mikutano aliyoifanya katika maeneo ya Magu na Ukerewe mkoani Mwanza akiwa katika ziara ya kutembelea mikoa ya Kanda ya Ziwa.Akizindua kiwanda cha Lakairo Industries Group Limited kilichopo wilayani Magu mkoani Mwanza, Rais Magufuli aliziagiza wizara hizo mbili kuwasaidia wawekezaji wazawa ili waweze kushiriki kikamilifu katika ujenzi wa viwanda. Alitoa mfano kuwa Mbunge wa Rorya mkoani Mara, Lameck Airo ni mfano wa kuigwa kwa wawekezaji wazalendo katika kushiriki katika ujenzi wa uchumi wa viwanda na aliwataka wabunge wengine kuiga mfano wake.Akiwa Ukerewe, Rais Magufuli aliwataka wakazi wa kisiwa hicho, kushirikiana na serikali ili kuijenga Tanzania mpya yenye uchumi imara. Alisema katika kutekeleza sera ya maendeleo serikali yake imeanza kuiandaa Tanzania ya neema kwa kuwabana wezi, mafisadi na wala rushwa, ambao wamekuwa kikwazo kwa maendeleo ya nchi kwa muda mrefu. Alitolea mfano wa fedha zilizokuwa zikipotea kuwalipa wafanyakazi hewa, lakini kwa sasa zimeokolewa na zinatumika kwenye ununuzi wa ndege, kujenga miundombinu za usafiri wa gari, treni na shughuli nyingine za maendeleo.Alisema: Miradi mikubwa ya umeme kama vile Stieglers Gorge, mradi wa usafiri wa kisasa wa treni ya Standard Gauge itakayoanzia Dar es Salaam kuja Mwanza kupitia Dodoma itatekelezwa tena kwa fedha za kodi zenu. Kwa sasa tumejipanga kuifanya Tanzania kuwa mpya na yenye neema, ni jukumu lenu na nyie kufanya yale yaliyo ndani ya uwezo wenu kuendeleza Ukerewe na serikali itawasaidia. Hivi iweje viwanda vya nguo na uwekezaji mwingine unapotea tu, sasa basi ni lazima tujipange kurekebisha hali hii, alisema.Alisema, katika kuwafikishia neema mkoani humo, serikali imenunua meli ya kisasa itakayobeba abiria na mizigo kwa bei ya kawaida ili kuwapatia fursa wakazi wa Mkoa huo wakiwamo hao wa Ukerewe kufanya biashara. Aliongeza, miradi ya umeme ya Kinyerezi 1,2,3 na 4 inazalisha megawati za umeme 2,263 zitakazokuja kuongezewa nguvu na Stieglers Gorge ambao ukikamilika utazalisha megawati 2, 265 na hivyo nchi kuwa na umeme wa megawati 4,263, ambazo zinatosha kuendesha viwanda. Pia aliwataka viongozi wa serikali, kuacha kufanya kazi kwa kutaka sifa, badala yake wawe na mikakati endelevu itakayowawezesha viongozi hao kuwahudumia wananchi. Leo Rais Magufuli anaendelea na ziara yake mkoa wa Mara, ambapo atakagua miradi ya maendeleo pamoja na kuzungumza na wananchi.  <topic>: kitaifa 